Breške
Breške su naseljeno mjesto u gradu Tuzli, Bosna i Hercegovina. Udaljeno je od Tuzle za oko 8 km vazdušne linije u pravcu sjeverozapada. Na lokalitetu Stare kuće, u zaseoku Nikolići nalazi se nekropola sa stećcima, na nadmorskoj visini od 440 m. Nekropola se nalazi na listi 30 srednjovjekovnih nekropola stećaka koje su 2016. godine proglašene Svjetskom baštinom UNESCO-a. Na listi su 22 nekropole u Bosni i Hercegovini, po 3 u Srbiji i Crnoj Gori, a 2 u Hrvatskoj. Proglašena je i za nacionalni spomenik Bosne i Hercegovine. Današnje područje Tuzle u srednjem vijeku je pripadalo staroj bosanskoj Župi Soli koja je obuhvatala dolinu rijeke Jale i gornji tok rijeke Spreče. Od vremena bosanskog bana Stjepana II Kotromanića, ovi krajevi su neprekidno u sastavu srednjovjekovne bosanske države. Područje Župe Soli privremeno prvi put dolazi pod osmansku vlast 1460. godine, istovremeno sa padom Srebrenice i Zvornika. Međutim, Mađari poduzimaju protivofanzivu 1464. godine i Župa Soli ponovo dolazi pod ugarsku vlast. Osmanlije ga u završnici preuzimaju 1474. godine.